আমরা যখন একজন সদ্য পাস করা কম্পিউটার সায়েন্সের স্টুডেন্টের ইন্টারভিউ নেই, আমরা তাকে কীভাবে যাচাই করি? প্রোগ্রামিংয়ের বেসিক জ্ঞান তার আছে কী না, সে প্রোগ্রামিং কনটেস্ট করেছে কী না, সে ভার্সিটিতে কী কী প্রজেক্ট করেছে এবং সেগুলো নিজে করেছে কী না, অবজেক্ট ওরিয়েন্টেড প্রোগ্রামিংয়ে তার ধারণা ঠিকঠাক আছে কী না, খুব সাধারণ গাণিতিক বুদ্ধি-শুদ্ধি আছে কী না, ডাটা স্ট্রাকচার ও অ্যালগরিদম বিষয়ে ধারণা কেমন, অপারেটিং সিস্টেম ও কম্পিউটার আর্কিটেকচার পড়েছে কী না, এসব। আর এসব বিষয় তার ভার্সিটির সিলেবাসেরই অন্তর্গত। কারণ যেই ছেলেটার বা মেয়েটার বেসিক জ্ঞান শক্ত এবং যথেষ্ট প্রোগ্রামিং প্র্যাকটিস করেছে (হয় অনেক কনটেস্ট করেছে অথবা প্রজেক্ট করেছে) সে অনায়াসেই নতুন কিছু শিখে নিতে পারবে। পরিশ্রম করার মানসিকতা, ধৈর্য্য ও সাহসটাই গুরুত্বপূর্ণ।